Hoher mv̊t nv wis enpfangē
Hoher mv̊t nv wis enpfangē·
in min h̾ze tvſent ſtvnt·
la dich niht bi mir belangē·
dv biſt mir ein hoher fvnt·
al  min froͤide wc zergangen·
die het truren mir benomen·
dú iſt mir mit dir wider komen·

Hoher mv̊t da ich dich fundē·
han dar nig ich iemer me·
mit dir han ich vber wunden·
trurē dc mir tet ie we·
dc iſt mir gar vō dir v̾ſwundē·
wol mih wol mich dc ich ie·
min mīnegernde herze enpfie·

Hoher mv̊t dich hat geſendet·
mir ein wib dú ere hat·
an die han ich gar gewendet·
mich dc iſt der mīne rat·
vnder ſchildē ſper v̾ſwendet·
wirt dvr ſi von miner hant·
dv́ dich ze mir her hat geſant·

Hoher mv̊t vn̄ dú mīne·
ſvlt mir helfen dienen ir·
ſvnder valſch mit ſlehtem ſinne·
ſo mac wol gelingē mir·
wart ſi miner trúwē inne·
ſo tv̊t mir vil froͤidē kvnt·
ir klein vel hitze rot̾ mvnt·

Hoher mv̊t nach diner lere·
wil ich w̾ben vmb ir lib·
ſi hat ſchone ſi hat ere·
ſi iſt ein reine ſvͤſſe wib·
hoh geboꝛn gar ſenft vn̄ here·
gv̊t in reht̾ mâſſe balt·
ir lib wiblich iſt geſtalt·

Hoher mv̊t dv ſolt nicht eine·
vogt ī minem h̾zen ſin·
mit dir hat da ſtet gemeine·
dú vil liebú vꝛǒwe min·
ſi vil gv̊te ſuͤſſe reine·
hat die mīne mit ir bꝛaht·
ſi habēt zebv̊ſe da gedaht·

Hoher mv̊t min h̾ze grvͤſſet·
vn̄ iſt woꝛden froͤidē ivnc·
an die bꝛvſt eſ ſere ſtôſſet·
hoh es ſpꝛinget manigen ſpꝛvng·
w̾div libe dꝛinne bôſſet·
dú mih ſeltē růwen lat·
ſwie hoh min gemvͤte ſtat·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse